Kamar Kamariah

Kamar Kamariah ialah sebuah siri drama televisyen Malaysia 2019 arahan Raja Ahmad Alauddin dibintangi oleh Nabila Huda dan Fizz Fairuz dengan Ku Faridah, Tasha Shilla dan Syafie Naswip menjayakan watak pembantu. Ia mengisahkan kehidupan suami isteri bahagia pada pandangan orang lain. Namun isterinya derita sepanjang kehidupan bersama suami. Drama ini memulakan tayangan perdana di Slot Akasia TV3 dari 17 April 2019 hingga 3 Mei 2019 menggantikan Asalkan Dia Bahagia dan digantikan oleh 30 Pesanan Suara.

Siri ini boleh didapati melalui penstriman dalam talian di saluran YouTube rasmi TV3.

Sinopsis
Kamariah (Nabila Huda), seorang bekas GRO yang baru bertaubat setelah berlaku kejadian hitam dalam hidupnya. Keluarganya tidak tahu tentang pekerjaannya. Kepulangan Kamariah agak mengejutkan tetapi sebagai anak yang banyak membantu meringankan beban keluarga, keputusan Kamariah diterima dengan tenang. Ibunya mencadangkan supaya Kamariah berkahwin dengan Murad (Fizz Fairuz), anak kenalan mereka. Bapa Kamariah kurang bersetuju kerana Murad dikenali sebagai pemuda liar. Ibu Kamariah memberitahu, Murad sudah insaf. 

Di awal perkahwinan, Murad berterus terang perangai masa lalunya. Kamariah menerima Murad seadanya namun Kamariah merahsiakan kegiatannya. Sebenarnya, Murad masih terlibat dengan kegiatan maksiat dan jenayah di Kuala Lumpur. Dia hanya mengaburi mata ibunya, Hafsah (Ku Faridah) dengan mengahwini Kamariah. Di depan Hafsah, dia seorang anak yang baik.

Walaupun ramai kekasih, Murad tetap memberi keutamaan kepada Kamariah. Enam bulan pertama perkahwinan mereka. Murad mula rasa kehidupannya lebih teratur sehingga dia terfikir untuk menghentikan kegiatannya. Bagaimanapun kekasihnya Sally (Tasha Shilla) melarang dan enggan berpisah dengan Murad.

Satu hari, Murad terkejut apabilan kepulangannya disambut dengan tangisan bayi yang baru lahir. Kamariah telah melahirkan anaknya, Qhalif berseorangan di rumah. Selama ini Kamariah merahsiakan kehamilannya dari Murad. Murad terkejut, bagaimana Kamariah boleh bersalin sedangkan mereka baharu enam bulan berkahwin.

Murad mula menjadi baran dan mendera Kamariah. Kamariah terpaksa merahsiakan yang dia menjadi mangsa deraan Murad kerana bimbang Murad akan membunuh anaknya. Didepan keluarga, Murad melayan Kamariah dengan penuh kasih sayang.

Tujuh tahun berlalu, Murad masih terus menyeksa Kamariah dan membenci Qhalif. Kamariah turut melahirkan Qistina dan Qayyum. Murad melayan mereka bagai menatang minyak yang penuh.

Pelakon

Pelakon utama
 Nabila Huda sebagai Kamariah 
 Fizz Fairuz sebagai Murad

Pelakon pembantu
 Tasha Shilla sebagai Sally
 Syafie Naswip sebagai Qhalif
 Riena Diana sebagai Ratna
 Shuhanty Hanafiah sebagai Sarah
 Aidil Aziz sebagai Hisyam
 Ku Faridah sebagai Hafsah

Pelakon sampingan
 Zetty Shahibullah sebagai Maimun
 Ismail Yaacob sebagai Pak Jalil
 Rose Aida sebagai Ummu Jannah
 Mohamad Sobri Hussain sebagai Ustaz Kahiril
 Halimah Naim sebagai Kak Peah
 Syaza Irwinie sebagai Shila
 Halmy Hamizan sebagai Qayyum
 Sharifah Nabila sebagai Qistina

Penerbitan
Penerbitan Kamar Kamariah mengambil masa setahun untuk disiapkan. Drama ini pada asalnya untuk disiarkan di slot Dahlia, namun TV3 memutuskan untuk menayangkan drama ini di slot Akasia. Menurut Raja Ahmad Alauddin: “Kami menjalani penggambaran selama dua bulan melibatkan beberapa lokasi di sekitar Kuala Lumpur dan Selangor. Bagi saya perubahan slot ini berita yang menggembirakan kerana slot Akasia lebih menjadi pilihan penonton,”.

Anugerah

Rujukan

Pautan luar 
 

Drama Melayu 2019
Rancangan TV3
2019